SAMBIRO 71
Yehova Wakavikilira Yesu
Ku charu chinyake cha kumafumiro gha dazi kwa Israyeli kukaŵa ŵanthu awo ŵakagomezganga kuti nyenyezi zingaŵalongozga. Usiku unyake, ŵanalume ŵanyake ŵakumafumiro gha dazi ŵakawona chinthu icho chikawonekanga nga ni nyenyezi yakuŵala chomene chikwenda kuchanya ndipo ŵakamba kuchilondezga. “Nyenyezi” iyi yikaŵalongozgera ku Yerusalemu. Ŵanalume aŵa ŵakamba kufumba ŵanthu kuti: ‘Kasi mwana uyo wazamuŵa themba la Ŵayuda wali nkhu? Tiza kuti tizakamusindamire.’
Herode, themba la Yerusalemu, wakati wapulika vya themba liphya, wakafipa mtima chomene. Wakafumba ŵalara ŵa ŵasembe kuti: ‘Kasi ni nkhu uko themba ili likwenera kubabikira?’ Ŵasembe ŵakati: ‘Ntchimi zikayowoya kuti wazamubabikira ku Betelehemu.’ Ntheura Herode wakachema ŵanalume ŵakumafumiro gha dazi ndipo wakaŵaphalira kuti: ‘Lutani ku Betelehemu mukamupenje mwana uyu. Ndipo mukawereso na kuzakaniphalira uko wali. Nane nkhukhumba kumusindamira.’ Kweni Herode wakatetanga.
“Nyenyezi” yikambaso kwenda. Ŵanalume ŵara ŵakayilondezga m’paka ku Betelehemu. “Nyenyezi” yikayimilira pachanya pa nyumba ndipo ŵanalume aŵa ŵakanjira mu nyumba iyi. Ŵakasanga Yesu wali na amama ŵake. Ŵakamusindamira mwana na kumupa vyawanangwa nga ni golide, lubani, na mure. Kasi Yehova ndiyo wakaŵatuma ŵanthu aŵa kuti ŵakasange Yesu? Yayi.
Usiku wenewura, Yehova wakaphalira Yosefe mu loto kuti: ‘Herode wakukhumba kukoma Yesu. Tora muwoli wako na mwana, uchimbillire ku Eguputo. Ukakhale kwenekuko m’paka nizakakuphalire kuti uwereko.’ Yosefe wakatora banja lake mwaluŵiro na kuluta ku Eguputo.
Yehova wakaphalira ŵanalume ŵakumafumiro gha dazi kuti ŵaleke kulutaso kwa Herode. Herode wakati wawona kuti ŵanalume ŵara ŵakwizakoso yayi, wakakwiya chomene. Pakuti Herode wakamusanga yayi Yesu, wakapeleka dango lakuti ŵabonda wose ŵasepuka ŵamsinkhu wa Yesu ŵakomeke mu Betelehemu. Kweni pa nyengo iyi Yesu wakaŵa kuti wali ku Eguputo.
Herode wati wafwa, Yehova wakaphalira Yosefe kuti: ‘Sono ungawelera.’ Yosefe, Mariya na Yesu ŵakawelera ku Israyeli, ndipo ŵakakhala mu tawuni ya Nazarete.
“Ndimo ghaŵirenge mazgu ghane agho ghafuma mu mulomo wane. . . . icho naghatumira chichitikenge.”—Yesaya 55:11
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn